Normandien-plaasmoord: Borgtogaansoek laat vaarGlen en Vida Rafferty (Foto: Facebook) Die verdagte wat aangekla word van die dubbelmoord op Glen Rafferty (63) en sy vrou, Vida (60), het sy aansoek om borgtog laat vaar. Natasha Kara, woordvoerder van die Nasionale Vervolgingsgesag (NVG) in KwaZulu-Natal, het gesê Siyabonga Goodman Macu (29) het Maandag weer in die Newcastle-landdroshof verskyn waar sy regsverteenwoordiger aangedui het dat sy kliënt sy aansoek om borgtog laat vaar het. Die saak is nou tot 29 Oktober uitgestel vir verdere ondersoek. Macu staan tereg op twee aanklagte van moord, roof met verswarende omstandighede asook sameswering om te roof. Maroela Media het vroeër berig die Rafferty-egpaar se liggame is op 30 Augustus vroegoggend buite hul plaashuis aangetref. Hulle is die vorige aand koelbloedig doodgeskiet nadat hulle van Newcastle tuisgekom het. Een van hul honde is ook tydens die aanval doodgeskiet. Die aanvallers het vroeër die veiligheidskameras buite die huis buite werking gestel.